
RAPPORT TAL-KUMMISSJONI LILL-KUNSILL
skont l-Artikolu 2 tar-Regolament tal-Kunsill (KE) Nru 552/97 fir-rigward tax-xogħol furzat fil-Mjanmar/Burma
1.
Introduzzjoni 

1.
Il-Mjanmar/Burma huwa pajjiż li jibbenefika mill-arranġament speċjali għall-pajjiżi l-inqas żviluppati ("Everything but Arms" - minn hawn 'il quddiem "l-arranġament EBA"), mogħti skont l-Artikolu 11 tar-Regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta' Jannar 2009
. Il-pajjiżi benefiċjarji tal-arranġament EBA huma mniżżlin fl-Anness I, il-Kolonna D ta’ dan ir-Regolament.

2.
Sfond legali għall-irtirar temporanju tal-preferenzi tas-SĠP

2.
L-aċċess tal-Mjanmar/Burma għall-preferenzi ta' tariffi mogħtija bir-Regolament (KE) Nru 3281/94
 u r-Regolament (KE) Nru 1256/96
 ġie rtirat temporanjament bir-Regolament tal-Kunsill (KE) Nru 552/97
. Ir-Regolament (KE) 732/2008 emenda r-Regolament (KE) Nru 552/97 u ssostitwixxa r-referenza għal dawk ir-Regolamenti. Ir-Regolament (KE) Nru 732/2008 huwa l-bażi legali attwali għall-applikazzjoni u l-amministrazzjoni tal-Iskema Ġeneralizzata ta’ Preferenzi tariffarji (minn hawn' il quddiem "SĠP").

3.
L-Artikolu 2 tar-Regolament (KE) Nru 552/97, kif emendat bl-Artikolu 28(2) tar-Regolament (KE) Nru 732/2008, jistipula li l-applikazzjoni tar-Regolament (KE) Nru 552/97 għandha tintemm fid-dawl ta' rapport tal-Kummissjoni dwar ix-xogħol furzat fil-Mjanmar/Burma, li juri li l-prattiki msemmija fil-punt (a) tal-Artikolu 15(1) tar-Regolament (KE) Nru 732/2008 ma għadhomx jeżistu.

4.
Il-punt (a) tal-Artikolu 15(1) tar-Regolament (KE) Nru 732/2008 jistipula li l-arranġamenti preferenzjali mogħtija taħt dan ir-Regolament jistgħu jiġu rtirati temporanjament, fir-rigward tal-prodotti kollha jew ta' wħud minnhom li joriġinaw f’pajjiż benefiċjarju, għal ksur serju u sistematiku tal-prinċipji stipulati fil-konvenzjonijiet elenkati fil-Parti A tal-Anness III, abbażi tal-konklużjonijiet tal-korpi rilevanti ta’ monitoraġġ. Il-Konvenzjoni tal-Organizzazzjoni Internazzjonali tax-Xogħol (ILO) rigward Xogħol Furzat jew Obbligatorju, Nru 29, (1930) (minn issa 'l quddiem "il-Konvenzjoni Nru 29") hija mniżżla fl-Anness III, il-Parti A tar-Regolament (KE) Nru 732/2008. 

3.
Il-konklużjonijiet tal-korpi ta' monitoraġġ tal-ILO

3.1.
Taqsira tal-azzjoni tal-ILO fir-rigward tax-xogħol furzat f'Mjanmar/Burma

5.
Il-Kummissjoni ta' Inkjesta tal-ILO ġiet stabbilita fl-1997 biex teżamina l-osservanza tal-Konvenzjoni Nru 29 mill-gvern tal-Mjanmar/Burma. Fid-dawl tan-nuqqas ta' konformità flagranti u persistenti min-naħa tal-Gvern fir-rigward tal-Konvenzjoni, il-Kummissjoni ta' Inkjesta għamlet ir-rakkomandazzjonijiet li ġejjin:

(a)
li t-testi leġiżlattivi, partikolarment l-Att tal-Irħula u l-Att tal-Ibliet, jinġiebu f'konformità mal-Konvenzjoni Nru 29;

(b)
li jiġi żgurat li fil-prattika attwali x-xogħol furzat mhux qed jiġi impost mill-awtoritajiet, b'mod partikolari l-militar;

(c)
li jkun żgurat li l-pieni, li jistgħu jiġu imposti taħt it-taqsima 374 tal-Kodiċi Penali għall-impożizzjoni ta’ xogħol furzat jew obbligatorju jiġu infurzati b'mod strett, f’konformità mal-Artikolu 25 tal-Konvenzjoni Nru 29.

6.
Fid-dawl tan-nuqqas, min-naħa tal-gvern, milli jieħu l-azzjoni meħtieġa għall-implimentazzjoni tar-rakkomandazzjonijiet tal-Kummissjoni ta' Inkjesta, il-Konferenza Internazzjonali tax-Xogħol (ILC) adottat, waqt is-87 Sessjoni tagħha (Ġunju 1999), Riżoluzzjoni dwar l-użu mifrux ta' xogħol furzat fil-Mjanmar/Burma (minn issa 'l quddiem "ir-Riżoluzzjoni 1999").

7.
Sussegwentement, fit-88 Sessjoni tagħha (Ġunju 2000), l-ILC adottat riżoluzzjoni skont l-Artikolu 33 tal-Kostituzzjoni dwar miżuri biex tkun żgurata l-konformità tal-Mjanmar/Burma mar-rakkomandazzjonijiet tal-Kummissjoni ta' inkjesta (minn hawn 'il quddiem "ir-Riżoluzzjoni 2000"). Dan huwa l-uniku każ fl-istorja tal-ILO fejn l-Artikolu 33 tal-Kostituzzjoni ġie applikat biex tkun żgurata l-konformità ta' Membru mal-obbligi internazzjonali. 

3.2.
Osservazzjonijiet tal-Kumitat ta' Esperti dwar l-Applikazzjoni ta' Konvenzjonijiet u ta' Rakkomandazzjonijiet

8.
Fl-osservazzjonijiet tiegħu tal-2012, il-Kumitat ta' Esperti dwar l-Applikazzjoni tal-Konvenzjonijiet u tar-Rakkomandazzjonijiet (CEACR) laqa' b'entużjażmu l-iżviluppi pożittivi fil-Mjanmar/Burma, bħall-preżentazzjoni lill-Parlament tal-abbozz tal-leġiżlazzjoni li jħassar l-Att tal-Ibliet u l-Att tal-Irħula tal-1907. Madankollu, il-Kumitat osserva li, minkejja l-isforzi li saru li jirrigwardaw l-implimentazzjoni tar-rakkomandazzjonijiet tal-Kummissjoni ta' Inkjesta, il-Gvern għadu ma implimentax b’mod sħiħ dawn ir-rakkomandazzjonijiet. Minbarra l-passi lejn l-emendar tal-leġiżlazzjoni, il-gvern għad irid jiżgura li, fil-prattika attwali, ix-xogħol furzat ma għadux jiġi impost mill-awtoritajiet, partikolarment mill-militar; u għad irid jiżgura wkoll li l-pieni għall-impożizzjoni ta' xogħol furzat taħt il-Kodiċi Penali huma infurzati b 'mod strett kontra l-awtoritajiet ċivili u dawk militari.

3.3.
Ir-rapport tal-Uffiċjal ta' Kollegament tal-ILO

9.
Fl-2012, l-Uffiċjal ta' Kollegament tal-ILO għas-seduta speċjali dwar il-Mjanmar (Konvenzjoni Nru 29) tal-Kumitat dwar l-Applikazzjoni tal-Istandards (CAS) irrapporta li ġew osservati żviluppi importanti f'għadd ta' oqsma minn mindu l-CAS l-aħħar irriveda s-sitwazzjoni fl-2011. Fil-kuntest tar-rakkomandazzjonijiet tal-Kummissjoni ta' Inkjesta, il-leġiżlazzjoni preċedenti tħassret u ġiet adottata leġiżlazzjoni ġdida, inkluża leġiżlazzjoni li tikkonferma l-impożizzjoni tax-xogħol furzat bħala reat kriminali. Il-persuni li jwettqu dawn ir-reati, u b'mod partikolari l-persunal militari, akkużati bl-użu ta' xogħol furzat issa qed jitħarrku u jiġu kkastigati skont il-liġi. Filwaqt li kien hemm tnaqqis evidenti fl-użu ta' xogħol furzat, il-problema tippersisti u l-ilmenti jibqgħu jaslu. Dan ġie rikonoxxut mill-Gvern permezz ta’ bidu ta' strateġija konġunta mal-ILO għall-eliminazzjoni sħiħa ta’ kull forma ta’ xogħol furzat sal-2015, jekk mhux qabel, u permezz tal-ftehim tagħhom ta’ ppjanar ta' azzjoni dettaljat għall-implimentazzjoni ta’ dik l-istrateġija. 

3.4.
Il-konklużjonijiet tal-Kumitat tal-ILO dwar l-Applikazzjoni ta' Standards

10.
Fl-4 ta’ Ġunju 2012, il-Kumitat dwar l-Applikazzjoni tal-Istandards (CAS) fis-seduta speċjali tiegħu biex jeżamina l-kwistjoni tal-osservazzjoni mill-gvern tal-Mjanmar/Burma tal-Konvenzjoni Nru 29 adottata l-konklużjonijiet rigward il-Mjanmar/Burma. Il-CAS ħadet nota tal-osservazzjonijiet tas-CEACR kif ukoll tar-rapport tal-Uffiċjal ta’ Kollegament tal-ILO. Fil-konklużjonijiet tiegħu is-CAS laqa' :

(a)
il-progress miksub f'li jitħarsu r-rakkomandazzjonijiet tal-1998 tal-Kummissjoni ta' Inkjesta. Il-Kumitat osserva li ttieħdu ħafna passi importanti mill-Gvern f’dan ir-rigward mill-aħħar laqgħa tiegħu 'l hawn is-sena l-oħra;

(b)
il-Pjan ta' Azzjoni dettaljat u żviluppati bejn il-Gvern u l-ILO. Il-Kumitat jinsisti li l-imsieħba soċjali kollha u l-organizzazzjonijiet tas-soċjetà ċivili jkollhom rwol attiv f'li jipprijoritizzaw u jgħinu biex tiġi aċċellerata l-applikazzjoni tal-elementi fil-Pjan li huma l-aktar rilevanti għall-implimentazzjoni immedjata tar-rakkomandazzjonijiet tal-Kummissjoni ta' Inkjesta;

(c)
id-dikjarazzjoni rappreżentattiva tal-Gvern li kultura ta’ impunità ma kienetx tollerata u li l-President kien appella sabiex jittieħdu passi li jiżguraw ir-rispett għall-istat tad-dritt fil-pajjiż kollu. Il-Kumitat qies li l-azzjoni meħuda biex issir prosekuzzjoni għax-xogħol furzat għandha tkompli tiġi rinfurzata u li l-leġiżlazzjoni adottata dan l-aħħar għandha tiġi effettivament applikata biex tkun żgurata responsabbiltà sħiħa skont il-liġi. Il-Kumitat jemmen li sanzjonijiet effettivi u dissważivi jkunu imposti biex jikkastigaw l-użu ta' xogħol furzat fis-setturi kollha u talab lill-Gvern biex jirrevedi l-impatt tal-miżuri li kienu ġew irrappurtati biex ikun f’pożizzjoni li jsaħħaħhom fejn meħtieġ.

11.
Il-Kumitat, madankollu, qajjem tħassib kontinwu dwar id-dispożizzjoni Kostituzzjonali li pprovdiet eċċezzjoni mill-projbizzjoni tax-xogħol furzat “għad-doveri assenjati mill-Unjoni skont il-liġi fl-interess tal-pubbliku”. Huwa laqa’d-dikjarazzjoni rappreżentattiva tal-Gvern li l-Kostituzzjoni tista' tiġi emendata fejn kienet ir-rieda tal-poplu u wera ruħu fiduċjuż li l-passi se jittieħdu biex jiżguraw li kwalunkwe eċċezzjoni għal xogħol furzat previst f’qafas kostituzzjonali u leġiżlattiv jkun strettament limitat għal eċċezzjonijiet taħt l-ambitu ristrett tal-Konvenzjoni Nru. 29

3.5.
Riżoluzzjoni tal-Konferenza Internazzjonali tax-Xogħol

12.
Fit-13 ta’ Ġunju 2012, il-Konferenza Internazzjonali tax-Xogħol (ILC) waqt li ħadet nota tal-konklużjonijiet adottati fl-4 ta' Ġunju 2012 mis-CAS u filwaqt li qieset li ż-żamma tal-miżuri eżistenti mkux se tibqa' tgħin biex jinkiseb ir-riżultat mixtieq ta' konformità mar-rakkomandazzjonijiet tal-Kummissjoni ta’ Inkjesta, adottat ir-Riżoluzzjoni "Dwar il-miżuri rigward is-suġġett tal-Mjanmar adottati skont l-Artikolu 33 tal-Kostituzzjoni tal-ILO”, u ddeċidiet:

(a)
li tneħħi b'effett immedjat il-limitazzjoni tal-kooperazzjoni jew tal-għajnuna teknika tal-ILO lill-gvern tal-Mjanmar/Burma, li tissemma' fil-paragrafu 3(b) tar-Riżoluzzjoni tal-1999 li tippermetti lill-ILO li tgħin lill-Gvern, lill-impjegaturi u lill-ħaddiema fuq varjetà ta’ kwistjonijiet li jaqgħu taħt il-mandat tal-ILO.

(b)
li tneħħi l-miżura li tissemma' fil-paragrafu 3(c) tar-Riżoluzzjoni 1999 biex tippermetti lill-Gvern tal-Mjanmar/Burma jipparteċipa f'laqgħat, simpożja u seminars tal-ILO bl-istess mod bħal kull Membru ieħor, u bl-imsieħba soċjali mill-Mjanmar/Burma jirċievu l-istess trattament.

(c)
li tissospendi għal sena r-rakkomandazzjoni li tinsab fil-paragrafu 1(b) tar-Riżoluzzjoni 2000 li titlob lill-membri tagħha jirrevedu r-relazzjonijiet tagħhom mal-Mjanmar/Burma biex ikun żgurat li x-xogħol furzat mhux qiegħed jintuża f’dawn ir-relazzjonijiet, u dan b 'effett immedjat. L-ILC se tirrevedi r-Rakkomandazzjoni mill-ġdid fl-2013 fid-dawl tal-informazzjoni disponibbli għaliha fir-rigward tal-eliminazzjoni tax-xogħol furzat fil-Mjanmar/Burma. 

4.
Konklużjonijiet u rakkomandazzjonijiet

13.
Mill-informazzjoni ta' hawn fuq, il-Kummissjoni tikkonkludi li l-progress li sar mill-Mjanmar/Burma lejn il-konformità mar-rakkomandazzjonijiet tal-ILO jiġġustifika li l-vjolazzjonijiet tal-prinċipji stabbiliti fil-Konvenzjoni tal-ILO Nru 29 ma għadhomx "serji u sistematiċi".

14.
Huwa għalhekk rakkomandat li l-aċċess għal preferenzi tariffarji ġeneralizzati għandu jiddaħħal mill-ġdid għall-Myanmar/Burma. 

15.
Il-Kummissjoni għandha tkompli tissorvelja l-iżviluppi fil-Mjanmar/Burma rigward ix-xogħol furzat u tirreaġixxi għalihom skont il-proċeduri fis-seħħ, inkluż, jekk meħtieġ, bi proċeduri tal-irtirar imġedda. 
�	ĠU L 211, 6.8.2008, p. 1. 


�	Ir-Regolament tal-Kunsill (KE) Nru 3281/94 tad-19 ta' Diċembru 1994 li japplika skema ta' preferenzi tariffarji ġeneralizzati ta' erba' snin (mill-1995 sal-1998) fir-rigward ta' ċerti prodotti industrijali li joriġinaw f'pajjiżi li qed jiżviluppaw (ĠU L 348, 31.12.1994, p. 1�). 


�	Ir-Regolament tal-Kunsill (KE) Nru 1256/96 tal-20 ta’ Ġunju 1996 li japplika skemi pluriennali ta' preferenzi tariffarji ġeneralizzati mill-1 ta’ Lulju 1996 sat-30 ta’ Ġunju 1999 fir-rigward ta' ċerti prodotti agrikoli li joriġinaw f' pajjiżi li qed jiżviluppaw (ĠU L 160, 29.6.1996, p. 1).


�	ĠU L 085, 27.03.1997, p. 0008-0009

